runetrust/blame-folketinget-dk huggingface dataset:
Aaja Chemnitz (IA), 2023-03-14:
Tak for talen også herfra.
Ordføreren nævner, at forskningsreserven er blevet udmøntet.
Rigtig meget af den forskning, der handler om Arktis, foregår andre steder end i Arktis, men hvor det er flyin-flyout-forskning i forhold til Arktis.
Hvordan kan man sikre en bedre involvering af folk i Arktis, når der sker forskning i området?
Noget af det, vi hører om, er jo et behov for at tale meget mere om indigenous knowledge og traditional knowledge, altså lokal viden.
Så jeg synes, det kunne være interessant at høre ordføreren sige noget om, hvordan man også kan tænke, at vi som grønlandske repræsentanter kan være med i de forhandlinger, sådan at vi også sikrer, at forskningen foregår noget mere i Arktis og ikke kun om Arktis.
Jesper Petersen (S), 2023-03-14:
Ja, det hele er jo relevant at gøre, og jeg synes selvfølgelig også, det er væsentligt, at man i den her sammenhæng har en involvering af interesser og synspunkter og af myndigheder i Grønland og Færøerne, når man laver aftaler.
Sådan en strikken de enkelte forskningsprojekter sammen skal man jo også passe på med at gå alt for dybt ind i, men holde en passende armslængde.
Men at involvere færøske og grønlandske myndigheder i forhold til bevillinger og aftaler osv. synes jeg man bør gøre.
Det er også vigtigt, synes jeg, i den sammenhæng at være opmærksom på fra de lokale myndigheders side, at man, når der er sådan nogle arbejder og samtaler med andre lande, blander sig og byder ind med de synspunkter, man har, og får præget de aftaler, der bliver lavet med andre lande.
Aaja Chemnitz (IA), 2023-03-14:
Tak for svaret.
En måde at gøre det på, og noget, som vi kunne gøre her fra Folketinget, var jo at sikre, at grønlandske og færøske repræsentanter i hvert fald fik mulighed for at deltage i udmøntningen af forskningsreserven, så det vil jeg høre om ordføreren kunne tænke sig at arbejde videre med.
Jesper Petersen (S), 2023-03-14:
Jeg tror, at et egentligt tilsagn om det på vegne af regeringen er noget, jeg må overlade til uddannelses- og forskningsministeren at give.
Men som minimum at have en dialog om, hvad der er relevante områder at arbejde med, og hvor man gerne ser at der bliver forsket mere, vil jeg gå ud fra at den nuværende minister – jeg har jo selv været så heldig at beklæde det embede – vil være interesseret i at gøre brug af, også frem mod nye aftaler.
Det er hendes ansvar.
Aaja Chemnitz (IA), 2023-03-14:
Det er rigtig glædeligt, at der kommer til at være et tættere samarbejde mellem parlamenterne, for det har vi savnet, og det er på sin plads.
Det er der fuld opbakning til herfra i hvert fald.
Ordføreren nævner det her med Kernedanmark, og jeg tror, det er sådan et nyt begreb, men jeg tænker, det er Danmark, man taler om.
Nogle gange kommer vi jo til at snuble lidt i de der begreber, som vi får opfundet undervejs.
Jeg tror nærmest ikke, den kan blive højere, så der er ingen tvivl om, at både når vi snakker cyber, men også når vi snakker behovet for øget overvågning, så er behovet meget stort.
Russiske kampfly og russiske ubåde i GIUK-gabet er noget af det, som mange af os i Grønland er bekymrede for.
Så der er ingen tvivl om, at Grønland bør have en meget central rolle i forhold til et kommende forsvarsforlig.
Hvad er det for nogle ting, som Venstre vil prioritere i forhold til Arktis?
Overvågning kunne være en af dem, men det kunne være interessant måske at få foldet ud, hvilke andre områder der er.
Michael Aastrup Jensen (V), 2023-03-14:
Tak for det.
Det er jo rigtigt, at det der med Kernedanmark er sådan et fordansket udtryk af et amerikansk udtryk, nemlig Core Denmark.
Og grunden til, at det er kommet ind fra nogles side, har jeg set, er det her med, hvornår man taler kongeriget Danmark, og hvornår man taler Danmark, og der kan der hurtigt være noget konflikt.
Men det er et amerikansk udtryk, som jeg har set vores amerikanske kollegaer benytter sig meget af, så mere skulle der ikke lægges i det.
I forhold til vores forsvarsforhandlinger vil jeg sige, som ordføreren jo selv er inde på, at overvågning kommer vi ikke uden om.
Men problemet er, at vi jo kunne bruge hele forsvarsforhandlingernes råderum på at bygge radarinstallationer op og så stadig væk ikke engang være i mål.
Altså, det er jo også det ærlige svar – og derfor bliver man nødt til på en eller anden måde at finde en eller anden intelligent løsning på det.
Og jeg skal gerne være den første til at sige, at jeg ikke er militærekspert i forhold til intelligente løsninger til overvågning, men det har vi heldigvis folk, der er.
I hvert fald er overvågning en topprioritet.
Aaja Chemnitz (IA), 2023-03-14:
En anden ting, som ordføreren var inde på, er kritiske investeringer i Arktis – og der er ingen tvivl om, at der er et fokus fra Ruslands og fra Kinas side på Arktis også og måske særlig på sjældne jordarter.
Så det vil jeg bare gerne opfordre til: Lad os tage debatten, men selvfølgelig med en tæt inddragelse af Grønland og med respekt for, at der er nogle områder, som Grønland selv har et ansvar for.
Tak for talen.
Vi er i Grønland også et meget digitaliseret samfund efterhånden, så behovet for netop at beskytte digital og kritisk infrastruktur er der i hvert fald ingen tvivl om vi deler herfra.
Men ordføreren kom med en sådan ret bemærkelsesværdig udtalelse omkring det her med det centrale arktiske ocean, og det kunne jeg egentlig godt tænke mig at give ordføreren en mulighed for at uddybe lidt.
For det lyder, som om det er en ny politik, man har fra Liberal Alliances side på området.
Aki-Matilda Høegh-Dam (SIU), 2023-03-14:
Jeg vil blot gerne kvittere for – det er vi i Siumut i hvert fald rigtig glade for – at oprindelige folk og oprindelige folks rettigheder bliver nævnt af en ordfører i en debat om Arktis.
Det er ikke så ofte, det høres, men om ikke andet er det en af de vigtigste pointer, vi også bliver nødt til at arbejde med.
For når vi snakker om demokrati, og når vi snakker om de fælles værdier, vi har, også på udenrigspolitisk niveau, er det netop også vigtigt, at vi opretholder menneskerettigheder, bl.a. igennem oprindelige folks rettigheder.
Der bliver også nævnt lidt om nordisk samarbejde.
Her tænker jeg på andre inuitfolk, som på en eller anden måde kan have noget af den samme viden, som grønlandsk inuit kan, og på den måde kan man vidensudveksle med hinanden derfra og ikke kun Norden imellem.
Trine Pertou Mach (EL), 2023-03-14:
Tak, og tak for spørgsmålet.
Det er i hvert fald helt klart vores indstilling og vores holdning i Enhedslisten, at det skal vi gøre, også i det nordiske samarbejde.
Det skal vi i det hele taget i hele verden, når vi navigerer rundt og vil være med til at definere, hvordan udviklinger skal se ud, eller have indflydelse på udviklinger og understøtte udviklinger.
Oprindelige folk, hvor end de er, skal inddrages i beslutninger om, hvordan deres samfundsudvikling skal se ud.
Aaja Chemnitz (IA), 2023-03-14:
Mange tak.
Jeg havde lidt tekniske problemer med at trykke mig ind.
Stor opbakning til udtalelserne omkring det her med at arbejde aktivt for lavspænding i området.
Der er jo også nogen, der indimellem synes, vi er naive, når vi synes, at det er det, vi skal arbejde for, men det er det, som er rigtig vigtigt for rigtig mange i Grønland, så bare en opbakning herfra.
Så er det jo rigtig godt, at der bliver talt om oprindelige folks rettigheder.
I praksis oplever jeg, at det faktisk er rigtig svært for ICC, som jo sådan set er kongerigets eneste repræsentant for arktiske oprindelige folk, at få penge til det internationale arbejde, som de laver.
Så jeg håber bestemt, at der bredt i Folketinget vil være en opbakning til at støtte ICC.
Så blev der nævnt det her med retten til brug af naturressourcer.
IA har jo et motto, der hedder »Intet om os, uden os« , og det gælder jo for alle folk, der arbejder og bor i Arktis, og det gælder også i forhold til Norge.
Det vil jeg komme ind på i næste runde.
Trine Pertou Mach (EL), 2023-03-14:
Tak for det.
Det er jo fuldstændig rigtigt, at det er nemt at stå og tale om, at oprindelige folks organisationer skal være repræsenteret ved bordet, når der skal forhandles eller skal diskuteres.
Noget af det, vi fra dansk side generelt har været gode til at sige, er, at vi også skal understøtte – og uden sammenligning – fattige lande i det globale syds tilstedeværelse i f.eks. FN-fora eller ved internationale møder.
Så noget af det, vi kan, er jo helt banalt at sætte økonomi til rådighed, sådan at organisationerne får mulighed for at rejse og deltage de steder, hvor de skal være.
Det ville jeg synes var en god måde at prioritere nogle af vores ressourcer på.
Omkring det her med retten til brug af naturressourcer vil jeg sige: Det forfærdelige er jo, at vi er i en så stor og alvorlig klima-, biodiversitets- og miljøkrise, at vi er nødt til at have en diskussion om det, og det rammer jo nogle dilemmaer i forhold til retten til selvbestemmelse og retten til egen udvikling og definition af egen udvikling.
Derfor skal vi finde en vej i det, hvor vi beskytter den natur og de ressourcer, der er, og overlader udviklingen til de folk, som bor der, hvor de bor.
Aaja Chemnitz (IA), 2023-03-14:
Tak for opbakningen.
Et eksempel fra Norge, som jeg tror er noget, vi alle sammen skal skrive os bag øret, er, at man har ønsket at etablere flere vindmølleparker på et område, som sådan set tilhørte samerne, og det har man kaldt green colonialism.
Altså, der er jo sådan set generelt i den del af verden, som vi befinder os i, en stor opbakning til grøn omstilling, men samtidig kan man jo, når man ikke lytter til og ikke inddrager oprindelige folk, opdage, at der er to forskellige rettigheder, der i virkeligheden modarbejder hinanden.
Det tror jeg er et eksempel, man er nødt til at være opmærksom på.
Hvad tænker Enhedslisten om det?
Trine Pertou Mach (EL), 2023-03-14:
Jamen vi er fuldstændig enige.
Jeg vil sige, at jeg jo selv kom fra en ngo-verden, lige inden jeg blev valgt til Folketinget, hvor noget af det fremmeste arbejde, vi lavede, netop var at diskutere, hvordan man, når man skaber udviklingsprojekter – hvad enten det er store vindmølleparker, eller det er alle mulige andre former for infrastrukturprojekter – ikke gør det på andre menneskers jord uden at inddrage de mennesker, der bor der, i beslutningerne om, om de skal ligge de steder, hvor de skal ligge; det giver sig selv – intet om folk uden folk.
Sjúrður Skaale (JF), 2023-03-14:
Tak for det.
Nu repræsenterer ordføreren jo det måske mest EU-begejstrede parti i Folketinget, men ordføreren sagde ikke meget om, hvordan EU's rolle bør være i Arktis.
Der er jo etableret et EU-kontor, og der skrives EU-strategier for Arktis osv.
Kan ordføreren komme lidt ind på, hvordan han ser EU's rolle i det, der sker i Arktis?
Christian Friis Bach (RV), 2023-03-14:
Tak for spørgsmålet.
Man kan sige, at når det gælder klimaindsats, klimaforskning og klimasamarbejde, og når det gælder miljøbeskyttelse, har EU meget at byde på, og den kapacitet håber jeg da også kan blive stillet til rådighed i det arktiske område og i Grønland og Færøerne.
Med Danmarks fjernelse af forsvarsforbeholdet vil det sikkerhedspolitiske samarbejde i EU jo også blive styrket, og med Finlands og Sveriges indtræden i NATO og samtidige deltagelse i EU kan det sikkerhedspolitiske samarbejde både i EU og i NATO forhåbentlig blive styrket i det arktiske område.
Her mener jeg, det er afgørende, at vi har en stærk dialog i rigsfællesskabet om, hvordan vi bedst, også i EU, præsenterer og arbejder sammen om at styrke det sikkerhedspolitiske samarbejde i Arktis.
Det gælder også i forskningsindsatsen med PESCO-samarbejdet.
Så her ser jeg, at EU kan blive en stadig stærkere og vigtigere partner i det arktiske samarbejde.
Sjúrður Skaale (JF), 2023-03-14:
Der har været et par ordførere i dag, som har talt for, at man skal lade ressourcerne i Arktis være i fred, at dem skal man ikke røre.
Mens alle andre lande udnytter deres ressourcer, skal befolkningerne, som bor i Arktis, holde fingrene væk.
Det er nogle røster, der har været, og nogle meninger, der er blevet luftet, i mange EU-lande, også på meget højt plan i mange EU-lande, og det lyder lidt dobbeltmoralsk, når man hører ministre, som lever i lande, hvor alle ressourcer udnyttes så bæredygtigt, som man kan, sige: Deroppe skal I holde fingrene væk fra de naturressourcer, som I har.
Hvordan stiller ordføreren sig i den debat?
Christian Friis Bach (RV), 2023-03-14:
Altså, jeg mener jo, at det er oplagt, at vi taler for, at man ikke i de arktiske områder begår de samme fejl, som vi måske har begået i vores del af verden, og på den måde mener jeg, at den særlige sårbarhed, der er i forhold til naturen, havmiljøet og biodiversiteten i de arktiske områder, tilsiger, at vi skal have en styrket beskyttelse af de arktiske områder, også hvad angår udvinding af naturressourcer, f.eks. olieudvinding.
Så derfor står jeg sådan set på mål for, at vi forhåbentlig i fællesskab kan sikre en meget udbredt og stærk beskyttelse af både havmiljø, natur og biodiversitet i de arktiske områder.
Det mener jeg der er brug for, og det mener jeg vi skal samarbejde om.
Sjúrður Skaale (JF), 2023-03-14:
Jeg er meget enig i det, ordføreren sagde.
Jeg mener at vide, at ordføreren er en stor ynder af Thomas Mann, hvis bog »Trolddomsbjerget« beskriver nogle læger, som får magt over mennesker ved at tale ned til dem, og der opnås sådan en status på bjerget i den her roman, hvor jo mere syg man er, jo mere elendig man gør sig selv, jo mere lydhørhed får man, og jo mere magt får man på en eller anden mærkelig måde.
Det gælder om at være elendigere, for gennem elendigheden bliver man stærk og får ørenlyd.
Det er ikke den måde, man skal tale til hinanden på i rigsfællesskabet, man skal tale direkte og kontant, og det er jeg glad for ordføreren gør.
Det virkede, som om ordføreren indledte forhandlingerne om forsvarsforliget i sin tale, altså en tale, der var en forløber for de forhandlinger.
Jeg har også stillet en anden ordfører det her spørgsmål: Vil ordføreren være med på, at der bevilges penge til, at de skibe, som sejler ved Færøerne – Thetisskibene, som er de ældste skibe i den danske flåde, som er forældede, men som er blevet livstidsforlængede, som det hedder, og som opererer i meget barskt farvand – bliver fornyet gennem den nye forsvarsaftale?
Rasmus Jarlov (KF), 2023-03-14:
Jamen det er jo noget, vi to har talt om i mange år, og jeg er også glad for det samarbejde, vi har via Forsvarsudvalget, hvor jeg også håber, at de grønlandske og færøske medlemmer føler at der er mulighed for at være med så meget som muligt.
Jeg synes, det er meget afgørende for, at vores grundlov og vores rigsfællesskab fungerer, at alle, der er medlem af Folketinget, har mulighed for at være med i det arbejde, som er relevant for dem.
Aaja Chemnitz (IA), 2023-03-14:
Mange tak.
Jeg vil komme ind på en anden ting.
Tak for opbakningen, som sådan set altid har været der, til, at de grønlandske folketingsmedlemmer har kunnet sidde med ligeværdigt, og nu er det rent faktisk lykkedes, for det står jo i regeringsgrundlaget, at de grønlandske og færøske folketingsmedlemmer skal være med i et forsvarsforlig.
Så det synes jeg bare er vigtigt også at få på plads – at det rent faktisk er lykkedes, delvis også med ordførerens opbakning.
Carsten Bach (LA), 2023-03-14:
Ja, det drejer sig jo sådan set om det faktum, at der i øjeblikket er den her midlertidige – tror jeg, vi kan kalde den – fredning af det centrale arktiske ocean i forhold til i hvert fald fiskeriet.
I Liberal Alliance har vi valgt at tage det synspunkt og den position, at vi jo p.t. ikke udnytter de ressourcer, der er i det område.
Det mener vi faktisk heller ikke skal sættes i værk, og at vi så dermed i fremtiden freder det område, både hvad angår fiskebestanden og også de øvrige naturressourcer på eller under havbunden.
Sjúrður Skaale (JF), 2023-03-14:
Ja, og det er lidt om det samme.
Jeg kunne tænke mig at vide, om ordføreren har gjort sig nogle tanker om, hvilke reaktioner der kan komme fra folk, der bor i Arktis, når der kommer en udmelding fra Liberal Alliance om, at de ressourcer, som er i deres område, ikke skal udnyttes: Vi, som bor i Danmark, i England eller i Frankrig udnytter alle vores ressourcer så meget, som vi kan, så bæredygtigt, som vi kan, til gavn for vores samfund, så vi skaber en bæredygtig økonomi og et samfund på et højt niveau.
Men I, som bor i Arktis, skal ikke røre det, som tilhører jer; hold fingrene væk, det bestemmer vi, som bor i Danmark, hvor vi har ca. 12 millioner grise buret inde.
Jeg tror, der er en fare for, at det kan blive modtaget en lille smule negativt.
Har ordføreren gjort sig nogle tanker om det?
Carsten Bach (LA), 2023-03-14:
Tak for spørgsmålet.
Det har vi i Liberal Alliance gjort os nogle overvejelser om, og det er derfor, jeg benævner det det centrale arktiske ocean og dermed ikke den eksklusive økonomiske zone.
Sjúrður Skaale (JF), 2023-03-14:
Det er stadig væk et område, hvor folk bor, og som tilhører nogle stater, og som nogle stater formentlig vil kræve adgang til.
Og hvis de stater kan udnytte de ressourcer på en bæredygtig måde, ville jeg tro, at det ville virke lidt arrogant og lidt småkolonialistisk, var jeg ved at sige, at sige: Jeres ressourcer skal I holde fingrene fra, lad os udnytte vores ressourcer, og så kan I købe dem af os.
Carsten Bach (LA), 2023-03-14:
Det var jo sådan set også, hvis spørgeren bemærkede det, en opfordring til regeringen til på kongerigets vegne at indtage den position, som Liberal Alliance her fremlægger.
Og det vil jo selvfølgelig være noget, der skal gøres i fuld overensstemmelse og samklang med både den færøske befolkning og den grønlandske befolkning.
Aki-Matilda Høegh-Dam (SIU), 2023-03-14:
Tak, og tak til ordføreren.
Hvis man kigger på klimakrisen, hvor Grønland og Arktis er ramt meget hårdt, på baggrund af hvad andre vestlige lande har besluttet, så mener vi fra Siumuts side, at det burde være lige så tydeligt, at olieudvindingen i Østersøen f.eks. burde være til revurdering, idet der også ønskes en revurdering af det at frede en stor del af Grønland og Arktis.
Er Liberal Alliance så enig i, at man også burde gøre det samme i Danmark?
Carsten Bach (LA), 2023-03-14:
Vi mener i hvert fald, at man meget nøje bør overveje det fremadrettet.
Og nu bliver jeg faktisk lidt i tvivl, men jeg tror rent faktisk, at Liberal Alliance også er med i aftalen om ikke at efterforske yderligere i forhold til olie i Nordsøen.
Morten Messerschmidt (DF), 2023-03-14:
Jeg kan svare meget kort: Ja.
Jeg betragter det, som hr. Sjúrður Skaale siger, som meget centralt.
Rigsfællesskabet må aldrig ende som hos Thomas Mann og »Trolddomsbjerget«, hvor der er nogen, der lader sig døse hen, fordi de tror, at andre tager opgaverne på sig.
Rigsfællesskabet skal netop hvile på en værdighed og en lige respekt for alle de tre folk.
Jeg kunne næsten fristes til at sige, at det jo nogle gange kan være svært i omskiftelige politiske miljøer.
Nu ved jeg jo, at hr. Sjúrður Skaale har en forkærlighed for Stefan Zweigs »Kamæleonen«, hvor man kan se, hvordan man kan begå sig i mange forskellige politiske miljøer.
Selv om kamæleonen i Zweigs forlæg måske ikke ligefrem er forbilledlig, er målet, uanset hvem der har regeringsansvaret – om det gælder i Danmark, på Færøerne eller i Grønland – at begå sig i de politiske miljøer, der nu er for det fælles formål, som vi har, og som vi må have.
Sjúrður Skaale (JF), 2023-03-14:
Tak for det.
Nu talte ordføreren meget om rigsfællesskabet som konstruktion
– den debat vil jeg utrolig meget gerne tage, men måske en anden dag, for det kommer jo også på dagsordenen.
Men nu sagde ordføreren også, at han beklagede, at Færøerne ikke var med i sanktionerne mod Rusland, og det synes jeg var ærgerligt.
Så vil jeg spørge ordføreren, om han er klar over, at Færøernes eksport til Rusland, som var 30 pct. for nogle år siden, var 24 pct. året før invasionen og nu er nede på 8 pct. og således er reduceret med to tredjedele, samtidig med at Danmarks samhandel med Rusland er reduceret med halvdelen.
Altså, Færøerne har reduceret sin samhandel med Rusland langt mere, end Danmark har.
Kan ordføreren se noget dobbeltmoralsk i at slå ned på Færøerne, som har reduceret samhandelen med Rusland langt mere, end Danmark selv har?
Rasmus Jarlov (KF), 2023-03-14:
Nej, jeg var ikke klar over de præcise tal, så tak for den oplysning.
Jeg sagde også, at jeg ønskede, at Færøerne kom mere med.
Jeg er godt klar over, at man er med – men der har også været noget fodslæberi i forhold til at komme fuldt med i sanktionerne over for Rusland.
Og jeg er også klar over, at det betyder meget for Færøernes økonomi, fordi eksporten til Rusland er stor, og at det derfor sikkert også har sat sig nogle betydelige spor i Færøernes økonomi.
Færøerne er jo et rigt land, som burde betale bloktilskud til Danmark, hvilket jeg har talt om tidligere, fordi man nu har så højt et bruttonationalprodukt.
Det glæder vi os over, men så synes vi også, at man har råd til at være med fuldt ud i sanktionerne mod Rusland, som har begået så urimelig en handling over for Ukraine – også uden at skele til, om det så betyder en vis procentdel i forhold til andre.
Sjúrður Skaale (JF), 2023-03-14:
Jeg synes, at Færøerne burde gøre mere; man gør en masse, men vi burde gøre mere.
Derfor synes jeg, det er lidt sådan irriterende at høre på, at man kritiserer Færøerne så meget hele tiden, som altså har reduceret sin samhandel med Rusland mere, end Danmark har reduceret sin samhandel.
Rasmus Jarlov (KF), 2023-03-14:
Det er noteret, og jeg ønsker ikke at være irriterende over for Færøerne.
Jeg synes nu heller ikke, at vi har kritiseret Færøerne så meget.
Altså, der har været en debat, selvfølgelig, i danske medier.
Men derfor er det også stadig sådan, at man selvfølgelig må lægge øre til kritik, og det håber jeg man kan.
Aaja Chemnitz (IA), 2023-03-14:
Tak til formanden.
Sidste gang jeg var i debat med Konservative her i Folketingssalen, spurgte jeg ind til Konservatives partiformands sammenligning med Grønland og Afrika på is.
Og jeg er bare lige nødt til at bringe det op, for der er mange ting, som jeg sådan set er rigtig glad for i samarbejdet med ordføreren; der er også mange ting, vi ikke er enige om; og jeg oplever også lidt, at ordførertalen til tider var sådan lidt provokerende for ligesom at fremtvinge en eller anden form for debat.
Men når man taler om at have respekt for Grønland, tror jeg bare, det er vigtigt, at man også er opmærksom på, hvordan det er, vi taler om hinanden.
Og der har selvfølgelig været en snak, også internt med Konservatives formand, men det er bare vigtigt at sige, at det i hvert fald er faldet en del for brystet i Grønland og har været noget af en debat, som vi har haft, også under valgkampen.
Så det er i hvert fald den vigtigste kommentar, jeg vil komme med.
Trine Pertou Mach (EL), 2023-03-14:
Tak for det.
Jeg kender desværre ikke alle Klimarådets rapporter i detaljer, men pointen var måske også mere at sige, at på nogle områder lægger EU en bremse på, at man i de enkelte lande kan gå videre, f.eks. når det gælder forbud mod biler, der kører på fossilt brændstof.
Jens Henrik Thulesen Dahl (DD), 2023-03-14:
Tak for svaret.
Jeg synes jo ikke helt, jeg fik svar på spørgsmålet, der helt præcist handlede om modtagecentret, som regeringen nævner i regeringsgrundlaget.
Hvordan ser det ud med det?
Hvornår ser vi nogle tegninger til det eller planer for det?
Hvad sker der i hele taget i den sag?